b"\n_START_ARTICLE_\nMerla blava\n_START_SECTION_\nMorfologia\n_START_PARAGRAPH_\nT\xc3\xa9 un aspecte general m\xc3\xa9s rabassut que la merla i la resta de tords, amb la cua curta i el bec molt robust i relativament llarg. El mascle \xc3\xa9s de color gris blav\xc3\xb3s fosc, m\xc3\xa9s blau a l'\xc3\xa8poca nupcial, sense cap mena de taca al carp\xc3\xb3; la femella \xc3\xa9s m\xc3\xa9s grisa i poc blava, amb la cua negrosa.\n_START_SECTION_\nEcologia\n_START_PARAGRAPH_\nPenetra per les valls fluvials (sobretot la del Segre), per\xc3\xb2 on ateny m\xc3\xa9s altes densitats sembla que \xc3\xa9s a la terra baixa. Rebutja els terrenys plans i els relleus tabulars, on com a m\xc3\xa0xim habita en edificacions humanes. Les muntanyes abruptes, espadats, pedreres, roquissars i tarteres de car\xc3\xa0cter term\xc3\xb2fil s\xc3\xb3n caracter\xc3\xadstiques importants que han de tindre les zones de distribuci\xc3\xb3 d'aquest t\xc3\xbardid. En aquest sentit, rebutja les localitats pirinenques de semblants caracter\xc3\xadstiques morfol\xc3\xb2giques per\xc3\xb2 de car\xc3\xa0cter m\xc3\xa9s higr\xc3\xb2fil i cri\xc3\xb2fil, les quals s\xc3\xb3n ocupades, tanmateix, per la merla roquera (Monticola saxatilis)._NEWLINE_\xc3\x89s tinguda com una esp\xc3\xa8cie t\xc3\xadpicament sedent\xc3\xa0ria als Pa\xc3\xafsos Catalans, per b\xc3\xa9 que s'observen moviments i davallades transhumants de les poblacions pirinenques._NEWLINE_T\xc3\xa9 costums solitaris, rarament es veu acompanyada d'altres esp\xc3\xa8cimens si no \xc3\xa9s en el cas dels grups familiars. Salta molt h\xc3\xa0bilment entre el rocam, on f\xc3\xa0cilment s'amaga davant la pres\xc3\xa8ncia dels depredadors, car \xc3\xa9s una esp\xc3\xa8cie molt malfiada i t\xc3\xadmida._NEWLINE_De r\xc3\xa8gim principalment insect\xc3\xadvor, captura h\xc3\xa0bilment els artr\xc3\xb2podes entre les pedres i al vol. Es coneix el cas d'un exemplar reproductor que s'havia habituat a ca\xc3\xa7ar lepid\xc3\xb2pters nocturns al costat d'un fanal, prop d'una instal\xc2\xb7laci\xc3\xb3 industrial (Baix Bergued\xc3\xa0)._NEWLINE_T\xc3\xa9 un cant melodi\xc3\xb3s com la majoria dels t\xc3\xbardids, el qual emet des de llocs enlairats i amb bona vista. Presenta un vol de zel tot caracter\xc3\xadstic, que la porta a ascendir verticalment per a caure finalment amb les ales plegades, en el decurs del qual vol pot emetre tamb\xc3\xa9 el cant. Cria a l'abril i maig, fent generalment una posta de cinc a set ous blavosos i amb taquetes."